Crateva greveana

Ny Crateva greveana dia karazan-javamaniry mamony ao amin' ny fianakaviana Capparaceae"Crateva greveana Baill.", powo.science.kew.org. Ity karazana ity dia sy hita raha tsy eto Madagasikara. Nanangona santionany ny any amin' ny faritra toa ny tangorom-bohitra be alan' i Beanka (distrikan' i Maintirano, faritra Melaky). Amin' ny teny malagasy izy io dia atao hoe boramena, hazoampasy, keleoñy, kelihony, keliony, kipipika, manarotoloho, mangilakelika, mangily, salobe, teloravina, teloravy, tongotrakoho ary tsilehibeko"Crateva", tenymalagasy.org.

 Toetoetrany 
Ity zavamaniry ity dia hazobotry na hazo, mitovitovy habe amin' ny karazana Crateva malagasy hafa (hatramin' ny 20 m eo ho eo). Mizara ho zana-pelana telo ny raviny amin' ny ankapobeny, izay itoviany amin' ny karazana hafa ao amin' ny Crateva. Matetika miseho alohan' ny fiposahan' ny ravina vaovao ny voniny fotsy, izay misy lahimbony maro dia maro. Boribory ny voany izay manana savaivo mahatratra 4-5 sm eo ho eo.

 Anarana amin' ny teny malagasy 
Misy amin' ny anarana ahafantarana ny Crateva greveana amin' ny teny malagasy ny itoviany amin' ny karazan-javamaniry hafa:

 ny hoe "boramena" dia anaran' ny Hildegardia erythrosiphon (Malvaceae) sy na Combretum grandidieri (na Poivrea grandidieri, Combretaceae) ary ny Camptolepis ramiflora (Sapindaceae);
 ny hoe "mangily" dia anaran' ny Physena madagascariensis (Physenaceae);
 ny hoe "teloravina" sy "teloravy" dia anaran' ny Allophylus macrocarpus (Sapindaceae), ny Boscia madagascariensis (na Boscia heterophyllum, Capparaceae), ny Crateva excelsa (Capparaceae), ny Crotalaria grevei, ny Crotalaria pervillei (Fabaceae), ny Dalechampia clematidifolia (Euphorbiaceae), ny Melicope fatraina (na Euodia fatraina, Rutaceae), ny Halleria ligustrifolia (na Halleria tetragona, Stilbaceae na Orobanchaceae), ny Malleastrum pseudodepauperatum (Meliaceae), ny Plectaneia thouarsii (na Plectaneia elastica, Apocynaceae), ny Teramnus labialis (Fabaceae), ny Thilachium panduriforme (na Thilachium heterophyllum), ny Thilachium sumangui (Capparaceae), ny Vitex teloravina (Lamiaceae);
 ny hoe "tongotrakoho" dia anaran' ny Crateva excelsa (Capparaceae) sy ny Ipomoea batatas (Convolvulaceae) ary ny Xerophyta dasylirioides (Velloziaceae).

 Fahasalamana sy fitsaboana 
Manana toetra manaitra ny fikorianan' ny ra eo amin' ny faritra voakasiny ny raviny vaovao, ary mahatonga ny hoditra ho mena. Mety miteraka fiempaka ihany koa, izay toetra mahazatra ao amin' ny Capparaceae, ny raviny.

Amin' ny fitsaboana nentim-paharazana dia anaovana fesana na petakilasy ny fakany mba hitsaboana ny areti-nify sy ny aretin' ny hihy. Ampiasaina hanaitaitra ny filana ara-nofo sy hamporisika amin' ny fisakafoana ary hanampy amin' ny fandevonan-kanina ny hodiny. Afangaro amin' ny toaka izy io indraindray. Ampiasaina koa izy io mba hiadiana amin' ny  tsongofoitra na mandala (manamora ny fiasan' ny tsinay) sy amin' ny tazo. Izy io dia ampiasaina amin' ny fitsaboana ny aretin' ny fitaovam-pamaniana, toy ny vatokely anaty voa.

 Jereo koa 

 Crateva

 Loharano